На основу члана 37 Статута града Ниша ("Службени лист града Ниша", број 88/08),

 Скупштина Града Ниша на седници одржаној \_\_\_\_\_\_2016. године донела је

**Р Е Ш Е Њ Е**

 I **УСВАЈА СЕ** Извештај о раду и пословању Позоришта лутака Ниш за 2015. годину, број 204/16-01 од 25.02.2016. године, који је Одлуком број 206/16-01 од 25.02.2016. године, усвојио Управни одбор Установе.

 II Решење доставити Позоришту лутака Ниш, Управи за културу и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

**Председник**

**Мр Раде Рајковић**

***О б р а з л о ж е њ е***

Статутом Града Ниша је у члану 37. став 1. тачка 24. предвиђено да Скупштина Града Ниша разматра и усваја годишње извештаје о раду јавних предузећа, установа и других јавних служби чији је оснивач или већински власник Град.

У складу са чланом 15 Одлуке о оснивању Позоришта лутака Ниш („Службени лист Града Ниша“, број 2/2011-пречишћен текст), Управни одбор Установе, на седници одржаној 25.02.2016. године, усвојио је Извештај о раду и пословању Позоришта лутака Ниш за 2015. годину, одлуком број 206/16-01 .

Током 2015. године, ансамбл Позоришта лутака Ниш одиграо је 209 представа, учествовао је на 4 ревијална и такмичарска фестивала и освојио 4 награде. Представе Позоришта лутака Ниш пратило је 27.052 гледалаца.

У 2015 години Позориште лутака било је домаћин Четрдесетшестих сусрета професионалних позоришта лутака Србије, и за представу „Оловни војник и балерина“ добио две награде, награду Стручног жирија за очување традиције дуге марионете и награду Дечијег жирија - Награду за луткарске чаролије.

 С обзиром на чињеницу да су средства за реализацију Програма рада у 2015. години била веома скромна, ово Позориште је уз велике напоре, разумевање сарадника и ангажовање сопствених средстава, успело да реализује програмске активности. Учињени су помаци у креативном смислу и одржан је висок уметнички ниво. Репертоар је обогаћен представама које комуницирају са широким аудиторијумом. Позориште лутака Ниш је током године спроводило и хуманитарну мисију, отварајући своја врата за бројне хуманитарне организације и децу угрожених категорија, на матичној сцени и ван ње.

Имајући у виду да је Извештај о раду и пословању Позоришта лутака Ниш за 2015. годину сачињен у складу са законом и прописима Града, као и циљевима садржаним у оснивачком акту Установе, Управа за културу предлаже доношење Решења као у диспозитиву.

 НАЧЕЛНИК

 Небојша Стевановић